Acsa kry weer nuwe waarnemende hoof | Netwerk24
Acsa kry weer nuwe waarnemende hoof
Deur Francois Williams 06 November 2019 16:54
Die onstabiliteit in die leierskap van die Lughawensmaatskappy van Suid-Afrika (Acsa) duur voort nadat ’n waarnemende uitvoerende hoof, Fundi Sithebe, in die plek van Bongiwe Mbomvu aangestel is.
Die hoofgebou van die Kaapstadse Lughawe. Foto: Acsa
Acsa se kredietvooruitsig is intussen ook vandeesweek deur Moody’s Investors Service van stabiel na negatief afgegradeer.
Moody’s het gesê hy grond sy negatiewe vooruitsig op Acsa se blootstelling aan die Suid-Afrikaanse Lugdiens, wat op sy beurt van reddingsboeie van die staat afhanklik is. Acsa is ook aan staatsinmenging, regulatoriese toesig en die plaaslike ekonomiese toestande blootgestel.
Acsa is wel een van die min staatsondernemings wat ’n wins behaal en dividende aan die staat verklaar.
Mbomvu was self in ’n waarnemende hoedanigheid by Acsa en was net ’n jaar in die pos nadat sy in November verlede jaar aangestel is.
Sy het Bongani Maseko opgevolg, wie se kontrak in November verlede jaar verstryk het. Maseko was 18 jaar by Acsa werksaam. Mbomvu is ’n regsgeleerde en het eers in 2013 by Acsa begin werk. Sithebe was voorheen die bedryfshoof van Acsa.
Volgens Acsa het hy besluit om Mbomvu met Sithebe te vervang ingevolge sy beleidsbesluit om waarnemende hoofde te roteer. Die proses om ’n permanente uitvoerende hoof aan te stel duur nog voort.
Sithebe het in Maart 2015 by Acsa begin werk as personeelhoof en is in Desember 2017 tot bedryfshoof bevorder. Sy het ’n BA-graad in sake-administrasie van die Midrand-universiteit, en ’n nagraadse diploma in bestuur van die Wits-sakeskool. Sy het haar private vlieënierslisensie aan die Lanseria Flight Centre verwerf.
Meer oor: Acsa | Infrastruktuur | Lughawens | Staatsondernemings
Moody’s ook negatief oor Acsa
Laai jou elektriese motor nou op die lughawe
Air Zim betaal skuld, vlieg weer